Robertas Povilaitis

Robertas Povilaitis (g. 1976 m. lapkričio 29 d. Vilniuje) – psichologas, psichologinės pagalbos vaikams telefonu tarnybos vadovas. Aktyviai propaguoja smurto ir patyčių mažinimo Lietuvos mokyklose idėją, 2006-ųjų „Lietuvos tolerancijos žmogus“.

Išsilavinimas 
Baigė klinikinės psichologijos magistrantūros studijas Vilniaus universitete. 2008 m. Vilniaus Universitete apgynė daktaro disertaciją „Mokinių dalyvavimo patyčiose ir psichosocialinio funkcionavimo sąsajos“.

Šeima 
Vedęs. Žmona Ieva, dukra Gabija, Urtė, bei sūnus Vėjas. Tėvas – Apolinaras Juozas Povilaitis.

Profesinė veikla 
Nuo 2000-ųjų – Vilniaus psichologinės savanoriškos pagalbos telefonu tarnybos „Vaikų linija“ koordinatorius, vėliau – viešosios įstaigos „Vaikų linija“ vadovas.

Tarptautinio projekto „Poreikių įvertinimas ir žinomumo didinimas apie patyčias mokyklose“ koordinatorius Lietuvoje.

Šiuo metu vadovauja tarptautinio projekto „Vaikų ir paauglių psichikos sveikata Europos Sąjungoje po plėtros: efektyvios politikos ir praktikų sukūrimas“ darbo paketui „(Save) žalojančio elgesio prevencija mokyklose“.

Aktyviai dalyvauja kituose tarptautiniuose projektuose, susijusiuose su psichikos sveikatos problemomis.

Veikla mažinant patyčių paplitimą mokyklose 
2004 m. su bendraminčiais inicijavo kampaniją „Nustok tyčiotis“, siekdamas, kad patyčių () problema būtų pripažinta prioritetu valstybės mastu, būtų diegiami modernūs smurto prevencijos metodai. 2004–2005 m. surengė apie šešias dešimtis seminarų mokyklų bei socialinių tarnybų darbuotojams, tėvams.

Visuomeninė veikla 
1994–1996 m. dirbo Vilniaus „Jaunimo linijos“ savanoriu konsultantu.

Nuo 2007 m. iki 2010 m. – Lietuvos psichologų sąjungos prezidentas. Siekia didinti psichologinės pagalbos prieinamumą Lietuvoje, kelti šios profesijos prestižą.

Psichosocialinės reabilitacijos asociacijos tarybos narys.

Lietuvos telefoninių psichologinės pagalbos tarnybų asociacijos valdybos narys.

Vaikų draugų asociacijos „AMADE-Lietuva“ narys, vykdomojo komiteto narys.

Apdovanojimai 
2005 m. Lietuvos televizijos akcijoje „Lietuvos šviesuolis“ gavo apdovanojimą „Už drąsą keičiant visuomenę“ (už veiklą stabdant patyčias mokyklose bei „Vaikų linijos“ darbą).

2006 m. „Sugiharos fondas – diplomatai už gyvybę“ skyrė R. Povilaičiui „Lietuvos tolerancijos žmogaus“ apdovanojimą „už tylų nuolatinį darbą, mažinant neapykantą ir susvetimėjimą visuomenėje, pastangas sukurti saugų vaiko pasaulį“.

2011 m. Lietuvos psichologų sąjunga įteikė R. Povilaičiui Profesoriaus Alfonso Gučo vardo apdovanojimą už asmeninę iniciatyvą ir pastangas patyčių ir smurto prevencijos srityje.

2016 m. R. Povilaitis apdovanotas ordino "Už nuopelnus Lietuvai" medaliu.

Mokslinės publikacijos 
 R. Povilaitis, J. Valiukevičiūtė. Patyčių prevencija mokyklose. Vilnius, 2006.
 R. Povilaitis, J. Valiukevičiūtė. Priekabiavimas ir jo prevencija mokykloje. Slauga: mokslas ir praktika, 2005, nr. 1 (97), p. 9-10
 R. Povilaitis, D. Valickaitė. Priekabiavimo paplitimas Panevėžio miesto ir rajono bendrojo lavinimo vidurinių mokyklų moksleivių populiacijoje. Visuomenės sveikata, nr. 2 (29), 2005.
 G. Gintilienė, S. Girdzijauskienė, D. Černiauskaitė, S. Lesinskienė, R. Povilaitis, D. Pūras. Lietuviškas SDQ – standartizuotas mokyklinio amžiaus vaikų Galių ir sunkumų klausimynas. Psichologija, 2004
 D. Pūras, A. Germanavicius, R. Povilaitis, M. Veniutė, D. Jasilionis. Lithuania country profile. International Review of Psychiatry (February/May 2004), 16(1–2), 117–125.
 D. Pūras, R. Povilaitis. Destigmatizacija psichiatrijoje – kliūtys ir naujos galimybės. Psichiatrijos aktualijos, Kaunas, 1999, p. 42-45.

Šaltiniai 

Lietuvos psichologai